1Ri wattunna battu garombolang tu Arab ambunduki Yehuda, sikontu ana’ bura’nena Yehoram, pantaranganna Ahazia ana’ bura’ne bungkona, nibuno kabusuki. Lanri kammana anjo niangka’mi Ahazia ri pandudu’ Yerusalem a’jari karaeng ansambeangi manggena.
2Ri wattunna a’jari Karaeng Ahazia, 22 taung umuru’na, siagang ammarentai sitaung sallona ri Yerusalem. Kamma tongi kaluargana Karaeng Ahab batena appanggaukang anjo Ahazia lalang tallasa’na, lanri niajaraki ri amma’na niarenga Atalya, untu’ anggaukangi kaja’dallanga. Atalya iamintu ana’ bainena Karaeng Ahab, cucunna Omri karaeng Israel.
3(22:2)
4Dorakai Ahazia mae ri Batara sangkamma kaluargana Ahab, lanri iaminjo ke’nanga angngajaraki ri wattunna matemo manggena. Iaminjo ke’nanga angngerangi Ahazia mange ri balaya.
5Lanri pangngajara’na ke’nanga, na’gabung siagang Yoram karaeng Israel untu’ a’bundu’ angngewai Hazael Karaeng Siria. A’bunduki ke’nanga ri Ramot, daera Gilead. Lokoki Yoram lalang ri anjo pa’bundukanga,
6nampa ammotere’ mange ri Yizreel untu’ niballei, siagang a’lampai Ahazia mange antoaki anjoreng.
7Le’baki Napattantu Allata’ala angkanaya lanarapiki a’jala’na Ahazia ri wattunna a’lampa angkunjungi Yoram. Anjo ri wattu a’lampana Ahazia angkunjungi Yoram, nia’mo sitau angngewai ke’nanga, iamintu tuniarenga Yehu ana’ bura’nena Nimsi, le’baka nipile ri Batara untu’ angngancuruki kaluargana Karaeng Ahab.
8Lalang nagaukanna Yehu anjo hukkunganNa Batara mae ri anjo kaluargaya, assigappai siagang se’re rombongang tumalompona Yehuda siagang kamanakang-kamanakanna Ahazia niaka todong amminawang battu attoa’. Jari nabuno kabusu’mi Yehu anjo ke’nanga.
9Nampa nasuro taua amboyai Ahazia a’lampaya accokko anjo wattua ri Samaria. Nabuntulu’na Ahazia, nierammi mange ri Yehu nampa nibuno. Mingka manna nakamma nitarawang tonji ri ke’nanga lanri napakalompoi Karaeng Yosafat, toana attojeng-tojenga pa’mai’na anynyomba mae ri Batara. Tena tau battu ri kaluargana akkulle angngallei ammotere’ kakoasang pamarentahanga.
10Ri wattunna naassemmo Atalya angkanaya matemi Ahazia ana’na, naparentakammi sollanna nibuno kabusu’ kaluargana karaeng Yehuda.
11Ahazia nia’ sitau baine sari’battanna niarenga Yoseba a’buntinga siagang sitau imang niarenga Yoyada. Naalle cokko-cokkomi Yoseba sitau ana’ bura’nena Ahazia iamintu niarenga Yoas battu ri alla’na ana’-ana’ karaeng eroka nibuno ri Atalya. Anjo anaka siagang patarintina nacokkoi lalang ri se’reang kamara’ ri Balla’Na Batara. Kammami anjo batena Yoseba ampasalamaki anjo anaka sa’genna tena nibunoi ri Atalya.
12Annang taungi sallona nicokko Yoas ri Balla’Na Batara; na lalanna anjo wattua Atalya ammarenta salaku karaeng baine.
bug_Latn bug_Latn unk bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn